Vivian Fuchs

Sir Vivian Ernest Fuchs; (11. februar 1908 - 11. novembar 1999. godine) je bio britanski istraživač čiji je ekpedicioni tim izvršio prvi kopneni prelazak Antarktika 1958. godine.

 Biografija 
Fuchs je rođen 1908. godine u Freshwater, Ostrvo Wight, i pohađao je Koledž Brighton i Koledž St John's na Kembridžu. Fuchs je studirao geologiju. Njegova prva ekspedicija je bila ona iz 1929. godine na Grenlandu sa svojim tutorom Jamesom Wordieom. Nakon diplomiranja 1930. godine putovao je sa ekspedicijom univerziteta Kembridž da proučava geologiju jezera u istočnoj Africi. Kasnije se pridružio antropologu Louisu Leakey  u ekpediciji u klisuru Olduvai. Fuchs se 1933. oženio sa Joyce Connell. Ona ga je pratila na ekspediciji na Rudolfovo jezero 1934. godine. Nalazi ove ekspedicije, u kojoj je nestalo dvoje njihovih kolega, donijeli su Fuchsu doktorat na Kembridžu 1937. godine.

Februara 1936. godine mu se rodila kćerka Hilary. Fuchs je 1937. godine organizovao ekspediciju da istraži bazen jezera Rukva u južnoj Tanzaniji. Vratio se 1938. godine i otkrio da mu druga kćerka Rosalind boluje od teške cerebralne paralize. Umrla je 1945. godine Njegov sin Peter je rođen 1940. godine.

Fuchs je u tridesetoj godini pristupio Teritorijalnoj armiji i bio razmješten na Zlatnoj obali od 1942. do jula 1943. Vratio se London i postavljen je u štab Druge armije gdje je bio zadužen za civilna pitanja. Druga armija je prešla u  Portsmouth radi iskrcavanja na Normandiju. Fuchs je stigao do Njemačke na vrijeme da bude svjedok puštanja zarobljenika iz koncentracionog logora Belsen. Kasnije je upravljao okrugom Plön u Schleswig-Holsteinu do oktobra 1946. godine, kada je otpušten iz vojne službe sa činom majora.

Fuchs je bio član Britanskog centra za posmatranje Antarktika od 1947. godine. Cilj ove organizacije je bio da propagira britanska prava na Antarktiku i da podrži naučna istraživanja. Fuchs je 1950. godine zatražio da osnuje novu londonsku naučnu kancelariju udruženja da bi planirao istraživanje Antarktika. Direktor ove organizacije bio je od 1958. godine (nakon povratka sa uspješne ekspedicije na Antarktik) do 1973. godine Supruga Joyce je preminula 1990. godine od srčanog udara. Sljedeće godine se oženio sa Eleanor Honnywill, bivšom ličnom asistenticom u Britanskoj antarktičnoj mreži. Umro je u Kembridžu  11. novembra 1999. godine.

 Komonveltska transantarktička ekspedicija 
Fuchs je najpoznatiji kao vođa Komonveltske transantarktičke ekspedicije koja je izvela prvi prelazak Antarktika. Planiranje ekspedicije je počelo 1953. godine i cilj je bio da se pređe kontinent za 100 dana, od Weddellovog mora, preko Južnog pola do Rossovog mora. Fuchs i njegova grupa su stigli na Antarktik januara 1957. godine, a krenuli su iz baze Shackleton 24. novembra 1957. godine. Naučnici su utvrdili debljinu leda na polu i visinu kopna ispod leda. Na dan 2. marta 1958. godine Fuchs i ostali su završili prelazak stigavši do baze Scott, nakon pređenih 4.000 km u periodu od 99 dana.

Fuchs je 1958. proglašen za viteza od strane engleske kraljice Elizabete II. Zajedno sa ser Edmundom Hillariyem, Fuchs je 1960. godine napisao knjigu „Prelazak Antarktika“.

 Note i reference 

 Vanjski linkovi 
Institut za polarna istraživanja Robert Skot - Spomen Vivijanu Fuksu (eng.)
Biografija na sajtu ser Viviana Fuksa (eng.)

Kategorija:Istraživači